  Виталий Пронин Шаркан ёросысь Пичи Билиб гуртысь М. Перевозчиков эмъяськыкуз (паллянысез).Песятае Михаил Никифорович Перевозчиков вордӥськиз но улӥз Шаркан ёросысь Пичи Билиб гуртын.Солы 3 ожъёсы (Граждан, Фин но Быдӟым Отечественной) ветлыны кылдӥз. Берпуметӥ ожысь сӧсырмыса бертӥз. Пыдаз 3 сьӧсь пуля мертчем.Пыдзэ госпитальын вандыны туртто вылэм - сётымтэ. Шуэм врачъёслы: «Пу пыдын ветлытозь, мед, сӧсыр ке но, аслам луоз!» Сюлворемзэс но, гангрена кутскоз шуыса кышкатэмзэс но кылэм-адӟем ик карымтэ.Кин но вылымтэ мынам пересь тятяе! Со киын котькыӵе уж пӧзе вылэм. Дышетскемез 7 класс гинэ ке но, колхозэн но кивалтэм, сютэм улонлэсь мозмон понна гуртъёстӥ вуриськыса но ветлэм. Озьы семьязэ ёрмонлэсь, кулонлэсь утем. Мынэсьтым анайме но, Нина Михайловна Перевозчикова-Титоваез, иське.Утем гинэ ӧвӧл - дышетэм но. Солэн сюлмаськеменыз валлин анае Якшур-Бӧдьяысь педагогической училищеез йылпумъяз но дышетӥсь луиз. Пенсие потытозяз, пиналъёсты визьмаз.Мон армиын дыръя, 1970-тӥ арын, пересь тятяе кулӥз. Берпуметӥ сюрес вылаз келяны ӧй быгаты. Со мон понна бадӟым кайгу вал. Куректонме пересь тятялы сӥзем кылбурам кисьтӥ. Озьы кылдӥз «Аргурезь» кылбуре. Соя собере Геннадий Бекманов синмаськымон крезьгур гожтӥз. Кырӟан бичетъёсын со «Вашкала быдӟым крезь» нимын ветлэ.Анатолий Перевозчиков Теги: Быдымож тылпырт  